送馮樞密
作者：呂陶
朝代：宋

paragraphs: 帥領來全蜀，掄魁祗一人。
崧髙雪山勢，清徹錦江津。
旒冕思長策，機衡屬老臣。
部中方拜賜，天下又迴春。
出處無非道，安危繫此身。
巖贍殊慶快，塗說敢開陳。
聖運重熙久，皇威萬里振。
勒兵充宇宙，按劍待煙塵。
權術輕三表，韜鈴貴五申。
招懷及蠻徼，指顧下洮岷。
文誥傳荒服，天聲壓外鄰。
捷書連歲上，故壤一朝新。
計費千金易，論功百勝頻。
征衣空杼軸，戰骨委荆榛。
水旱乾坤慘，錐刀畎畝貧。
人情危欲鎮，帝澤壅難均。
幸會公歸國，相歡物在鈞。
華心生草野，和氣滿楓宸。
士論歸依切，風謠禱頌真。
嘉謨憑獻納，大事費經綸。
治術關休戚，規模有革因。
號寒思挾纊，引哺願嘗珍。
圖治雖更化，封侯漫富民。
髙明深鑒照，密勿定諮詢。
悟主言稱舜，論兵諭借秦。
無爲羣動悦，不陳四夷賓。
寶鼎千鈞重，薰琴九奏純。
放懷留化日，反掌叙彛倫。
邦體還清靜，王綱務率循。
太平勳業就，寰海被堯仁。